Groot skenking vir baba wat byna verdrinkAiden Roberts. Foto: Verskaf Die radiostasie JacarandaFM se bekende Good Morning Angels-program het Woensdag ‘n reuse bedrag geskenk vir die mediese onkoste van Aiden Roberts, die 18-maande oue baba van Middelburg in Mpumalanga wat verlede week byna in ŉ swembad verdrink het. Clarise, Aiden se ma, het aan Maroela Media gesê sy het nie woorde om haar dankbaarheid te beskryf nie. “Ek kan nie eers verduidelik hoe ek gevoel het toe hulle my bel nie. Daar is nie woorde nie. Dit is nog twee dae se hoësorgeenheid-geld. Ons is so dankbaar,” het sy gesê. Good Morning Angels het R50 000 aan die gesin geskenk. Aiden word sedert hy in die swembad beland het, onder verdowing gehou in die hoësorgeenheid van die Netcare Garden City-hospitaal in Johannesburg. Maroela Media het vroeër berig sy oupa het per abuis die hek na die agtertuin oopgelos omdat hy onder die indruk was dat Aiden saam met sy ouers winkel toe is. Clarise het kort daarna by die huis gekom en haar kind in die swembad sien dryf met sy gesig na onder. “Dit gaan nou baie beter met Aiden en sy bloeddruk is stabiel,” het Clarise gesê. “Hy is nog op ŉ ossilator om hom te help asemhaal en hulle hou hom onder verdowing tot hy op sy eie kan asemhaal. Hy is baie woelig en selfs onder verdowing beweeg hy baie rond, wat ŉ goeie teken is. Ons wen hierdie ding stap vir stap. Die Here is baie goed vir ons.” Volgens Clarise word die trust wat gestig is om Aiden se mediese onkoste te dek deur ŉ prokureur hanteer wat die skenkings en betalings monitor. “Met JacarandaFM se skenking het ons nog genoeg geld om [Aiden] tot Saterdag in die hoësorgeenheid te hou en ons is baie dankbaar daarvoor. Ek fokus nie te veel op die geld nie, want ek wil net daar wees vir my kind sodat hy gesond kan word,” het sy gesê. Luister na die JacarandaFM-uitsending hier. Klik hier om tot Aiden se mediese onkostes by te dra.